แก้กม.ลดภาษีนิติบุคคล
คลังชง ครม.วันนี้ แก้กฎหมายลดภาษีเงินได้นิติบุคคลใหม่ เปิดกว้างไม่กำหนดรอบบัญชี
18 ก.ย. 2555

คลังชง ครม.วันนี้ แก้กฎหมายลดภาษีเงินได้นิติบุคคลใหม่ เปิดกว้างไม่กำหนดรอบบัญชี
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันที่ 18 ก.ย.นี้ กระทรวงการคลังจะเสนอร่าง พ.ร.ฎ. ออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่...) พ.ศ. ... เพื่อแก้ไขกฎหมายเดิมที่ได้ออกมาเพื่อลดภาษีให้นิติบุคคลเหลือ 23% เมื่อ พ.ศ. 2554
สาระสำคัญของร่าง พ.ร.ฎ. จะกำหนดให้ลดอัตราภาษีเงินได้นิติบุคคลสำหรับบริษัทหรือห้างหุ้นส่วนนิติบุคคล และคงจัดเก็บในอัตราดังต่อไปนี้ 1.ลดภาษีลงเหลือ 23% ของกำไรสุทธิ สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2555 แต่ไม่เกินวันที่ 31 ธ.ค. 2555 
2.ลดภาษีลงเหลือ 20% ของกำไรสุทธิ สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2556 แต่ไม่เกินวันที่ 31 ธ.ค. 2557 
ร่าง พ.ร.ฎ.ฉบับนี้ กำหนดให้ลดอัตราภาษีเงินได้นิติบุคคลซึ่งมีทุนที่ชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและบริการในรอบระยะเวลาบัญชีไม่เกิน 30 ล้านบาท สำหรับกำไรสุทธิในส่วนที่เกิน 1 ล้านบาท ประกอบด้วย ลดภาษีเหลือ 23% ของกำไรสุทธิ สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2555 แต่ไม่เกินวันที่ 31 ธ.ค. 2555 และลดภาษีเหลือ 20% สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2556 เป็นต้นไป โดยให้ใช้บังคับตั้งแต่วันที่ 1 ม.ค. 2555 เป็นต้นไป 
สาเหตุที่ต้องแก้ พ.ร.ฎ. กำหนดให้ลดภาษีเหลือ 23% ที่ใช้มาตั้งแต่วันที่ 1 ม.ค. 2555 และลดเหลือ 20% สำหรับสองรอบระยะเวลาบัญชีถัดมาที่เริ่มในหรือหลังวันที่ 1 ม.ค. 2556 นั้น เพราะมีบริษัทหรือห้างหุ้นส่วนนิติบุคคลบางแห่ง อาจมีรอบระยะเวลาบัญชีเกินกว่าหนึ่งรอบระยะเวลาบัญชีในช่วงระยะเวลาระหว่างวันที่ 1 ม.ค. 2555 ถึงวันที่ 31 ธ.ค. 2555 และมีรอบระยะเวลาบัญชีเกินกว่าสองรอบระยะเวลาบัญชีในช่วงระยะเวลาระหว่างวันที่ 1 ม.ค. 2556 ถึงวันที่ 31 ธ.ค. 2557 ทำให้ไม่สามารถได้รับสิทธิประโยชน์ในการลดอัตราภาษีได้ 
ดังนั้น จึงจำเป็นปรับปรุง พ.ร.ฎ. โดยไม่ต้องกำหนดจำนวนรอบระยะเวลาบัญชีที่จะได้รับสิทธิประโยชน์ และปรับปรุงการลดอัตราภาษีเอสเอ็มอีให้สอดคล้องกันด้วย